
Text rozhodnutia
Súd: Najvyšší súd Spisová značka: 4Sžo/67/2015 Identifikačné číslo súdneho spisu: 7014201053 Dátum vydania rozhodnutia: 14. 01. 2016 Meno a priezvisko sudcu, VSÚ: JUDr. Jana Zemková ECLI: ECLI:SK:NSSR:2016:7014201053.1 Uznesenie Najvyšší súd Slovenskej republiky v právnej veci navrhovateľa: POHOTOVOSŤ, s.r.o., so sídlom Pribinova 25, 811 09 Bratislava, IČO: 35807598, proti odporcovi: Okresný úrad Rožňava, katastrálny odbor, Jarná 2, Rožňava, za účasti: A. X., bytom X., v konaní o preskúmanie zákonnosti rozhodnutia odporcu č. OU-RV-KO2-2014/V 1245-OR zo dňa 3. júla 2014, o odvolaní navrhovateľa proti rozsudku Krajského súdu v Košiciach č.k. 2Sp/42/2014-22 zo dňa 20. januára 2015, takto r o z h o d o l : Najvyšší súd Slovenskej republiky odvolacie konanie z a s t a v u j e . Žiaden z účastníkov n e m á p r á v o na náhradu trov odvolacieho konania. o d ô v o d n e n i e : Rozsudkom Krajského súdu v Košiciach č.k. 2Sp/42/2014-22 zo dňa 20. januára 2015 bolo potvrdené rozhodnutie odporcu, ktorý rozhodnutím č. OU-RV-KO2-2014/V 1245-OR zo dňa 03.07.2014 zamietol návrh na vklad zmluvy o zriadení záložného práva uzavretej medzi navrhovateľom a A. X.. Proti rozsudku krajského súdu podal včas navrhovateľ odvolanie, ktoré bolo predložené na rozhodnutie najvyššiemu súdu. Pred rozhodnutím o odvolaní, vzal navrhovateľ svoje odvolanie podaním zo dňa 02.12.2015 späť a žiadal konanie zastaviť bez priznania práva účastníkom na náhradu trov konania. Podľa § 246c ods. 1 Občianskeho súdneho poriadku (ďalej len O.s.p.) pre riešenie otázok, ktoré nie sú upravené priamo v tejto časti, sa použijú primerane ustanovenia prvej, tretej a štvrtej časti tohto zákona. Podľa § 207 ods. 3 O.s.p. ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Podľa citovaných ustanovení O.s.p. - § 246c ods. 1 O.s.p. v spojení s § 207 ods. 3 O.s.p., odvolací súd konanie zastavil. O trovách odvolacieho konania súd rozhodol tak, že účastníkom nepriznal náhradu trov konania s poukazom na § 246c ods. 1 O.s.p. v spojení s § 224 ods. 1 O.s.p. a § 146 ods. 1 písm. c/ O.s.p. Poučenie: Proti tomuto uzneseniu n i e j e prípustný opravný prostriedok.

